รัฐบาลไทย-ข่าวทำเนียบรัฐบาล-ปลัด พม. เปิดการประชุม “เชิงปฏิบัติการด้านการศึกษาสถานการณ์บุคคลออทิสติกในภูมิภาคอาเซียน ระหว่างองค์กรภาครัฐและองค์กรภาคประชาสังคม” ครั้งแรกในภูมิภาคอาเซียน
วันอังคารที่ 24 กรกฎาคม 2561
ปลัด พม. เปิดการประชุม “เชิงปฏิบัติการด้านการศึกษาสถานการณ์บุคคลออทิสติกในภูมิภาคอาเซียน ระหว่างองค์กรภาครัฐและองค์กรภาคประชาสังคม” ครั้งแรกในภูมิภาคอาเซียน
ปลัด พม. เปิดการประชุม “เชิงปฏิบัติการด้านการศึกษาสถานการณ์บุคคลออทิสติกในภูมิภาคอาเซียน ระหว่างองค์กรภาครัฐและองค์กรภาคประชาสังคม” ครั้งแรกในภูมิภาคอาเซียน
วันนี้ (24 ก.ค. 61) เวลา 09.00 น. ที่อาคารศูนย์พัฒนาและฝึกอบรมคนพิการแห่งเอเชียและแปซิฟิก ถนนราชวิถี เขตราชเทวี กรุงเทพฯนายปรเมธี วิมลศิริ ปลัดกระทรวงการพัฒนาสังคมและความมั่นคงของมนุษย์ (ปพม.)เป็นประธานเปิดการประชุมเชิงปฏิบัติการด้านการศึกษาสถานการณ์บุคคลออทิสติกในภูมิภาคอาเซียนระหว่างองค์กรภาครัฐและองค์กรภาคประชาสังคม ซึ่งเป็นครั้งแรกที่มีโครงการศึกษาสถานการณ์บุคคลออทิสติกในภูมิภาคอาเซียน โดยมีผู้เข้าร่วมประชุมประกอบด้วย ผู้เชี่ยวชาญด้านบุคคลออทิสติก และเจ้าหน้าที่จากหน่วยงานภาครัฐและเอกชน จํานวนกว่า 30 คน จาก 10 ประเทศสมาชิกสมาคมอาเซียน อาทิ บรูไนดารุสซาลาม กัมพูชา อินโดนีเซีย สาธารณรัฐประชาธิปไตยประชาชนลาว สหภาพเมียนมาร์ ฟิลิปปินส์ สิงคโปร์ ไทย และเวียดนาม
ประเทศไทย ได้เข้าร่วมเป็นภาคีอนุสัญญาว่าด้วยสิทธิคนพิการ ตั้งแต่ปี 2551 และได้มุ่งมั่นในการดําเนินงานเพื่อขจัดการเลือกปฏิบัติโดยไม่เป็นธรรมต่อคนพิการและการส่งเสริม "สิทธิคนพิการให้เป็นจริง” ซึ่งสอดคล้องกับเป้าหมายการพัฒนาที่ยั่งยืน โดยรัฐบาลได้ให้ความสําคัญในการออกกฎหมาย นโยบาย และแผนงาน ที่เกี่ยวข้องกับการส่งเสริมและพัฒนาคุณภาพชีวิตคนพิการ ภายใต้แนวคิด "ไม่ทิ้งใครไว้ข้างหลัง” เพื่อลดความเหลื่อมล้ําของคนในสังคม ภายใต้พระราชบัญญัติส่งเสริมและพัฒนาคุณภาพชีวิตคนพิการ พ.ศ. 2550 และที่แก้ไขเพิ่มเติม ฉบับที่ 2 (พ.ศ. 2556) สอดคล้องอนุสัญญาว่าด้วยสิทธิคนพิการ โดยมีการให้สัตยาบันและมีผลบังคับใช้ เมื่อปี 2551 ซึ่งเน้นการส่งเสริม คุ้มครองสิทธิความเสมอภาคสําหรับคนพิการให้เกิดความเท่าเทียมกับบุคคลทั่วไปอย่างเต็มที่และเต็มศักยภาพ รวมถึงมีความร่วมมือในการจัดทําแผนส่งเสริมสิทธิคนพิการในภูมิภาคอาเซียน เพื่อขับเคลื่อนการดําเนินงานตามอนุสัญญาว่าด้วยสิทธิคนพิการ ไปสู่การปฏิบัติเพื่อให้คนพิการสามารถดํารงชีวิตในครอบครัว ชุมชน และสังคมได้อย่างปกติสุข
สําหรับการประชุม "เชิงปฏิบัติการด้านการศึกษาสถานการณ์บุคคลออทิสติกในภูมิภาคอาเซียนระหว่างองค์กรภาครัฐและองค์กรภาคประชาสังคม” นับเป็นครั้งแรกของภูมิภาคอาเซียน ซึ่งดําเนินการโดยศูนย์พัฒนาและฝึกอบรมคนพิการแห่งเอเชียและแปซิฟิก Asia Pacific Development Centre on Disability (APCD) โดยความร่วมมือของสํานักเลขาธิการอาเซียนและกองทุนความร่วมมือญี่ปุ่น – อาเซียน ภายใต้การสนับสนุนและกํากับดูแลของที่ประชุมเจ้าหน้าที่อาวุโสด้านสวัสดิการสังคมและการพัฒนา (SOMSWD) ซึ่งมีวัตถุประสงค์เพื่อกําหนดวิธีการจัดทํารายงานสถานการณ์เกี่ยวกับบุคคลออทิสติกของแต่ละประเทศที่มีประสิทธิภาพและประสิทธิผล รวมถึงการปรับปรุงข้อมูลเกี่ยวกับสถานการณ์ออทิสติกทั้งในระดับประเทศ และระดับภูมิภาค เช่น ประเด็นปัญหาที่สําคัญ และนโยบายที่มีอยู่และอื่นๆ ที่เกี่ยวข้อง และสถานการณ์ออทิสติกในภูมิภาคอาเซียนที่ชัดเจนในอนาคต ตลอดจนข้อมูลรายชื่อองค์กรที่เป็นของบุคคลออทิสติก และองค์กรที่ดําเนินการเพื่อบุคคลออทิสติก รวมทั้งสามารถทราบแนวทางการให้บริการสนับสนุนและการให้ความช่วยเหลือแก่บุคคลออทิสติกที่มีอยู่ นอกจากนี้ ข้อมูลที่รวบรวมได้จากโครงการจะช่วยในการกําหนดนโยบายและพัฒนาโครงการที่มุ่งเน้นช่วยเหลือบุคคลออทิสติก และส่งต่อให้กับหน่วยงานภาครัฐและองค์กรภาคประชาสังคมที่เกี่ยวข้องผ่านกิจกรรมต่างๆ อาทิ การประชุมเชิงปฏิบัติการ และการจัดกิจกรรมที่เกี่ยวข้องในระดับประเทศและระดับภูมิภาค โดยมีผู้แทนจากหน่วยงานภาครัฐ ประกอบด้วย กระทรวงการพัฒนาสังคมและความมั่นคงของมนุษย์ (พม.) กรมอาเซียน กระทรวงการต่างประเทศ สมาชิกเครือข่ายออทิสติกอาเซียน (AAN) และหน่วยงานที่เกี่ยวข้องเข้าร่วมงาน
ทั้งนี้ การประชุมดังกล่าว นับเป็นเวทีสําคัญสําหรับสมาชิกของเครือข่ายออทิสติกอาเซียน และผู้เชี่ยวชาญด้านบุคคลออทิสติก รวมถึงเจ้าหน้าที่จากหน่วยงานภาครัฐและเอกชนจํานวนกว่า 30 คน จาก 10 ประเทศสมาชิกสมาคมอาเซียน ซึ่งข้อมูลที่สําคัญจากการประชุม พบว่า ร้อยละ 1 ของประชากรโลกเป็นบุคคลออทิสติก จึงคาดการณ์ว่าประมาณ 6 ล้านคนจาก 625 ล้านคนของประเทศสมาชิกภูมิภาคอาเซียนเป็นบุคคลออทิสติก โดยโครงการดังกล่าวจะช่วยในการกําหนดนโยบายและพัฒนาช่วยเหลือบุคคลออทิสติก และกระจายข้อมูลให้กับหน่วยงานภาครัฐและองค์กรภาคประชาสังคม รวมถึง การปรับปรุงข้อมูลเกี่ยวกับสถานการณ์ออทิสติกทั้งในระดับประเทศและระดับภูมิภาคต่อไป